Premieră: NATO cere Rusiei să-și retragă trupele din Republica Moldova

Liderii statelor membre NATO îi cer Rusiei să-și retragă trupele din Republica Moldova și ”să se angajeze în mod constructiv în procesul de soluționare privind Transnistria”. Poziționarea extrem de dură la adresa Moscovei apare în declarația finală a Summit-ului NATO de la Bruxelles.

Este de altfel pentru prima oară în istoria NATO când aliații recurg la o asemenea formulă la adresa Rusiei.

În același document oficial, liderii aliați își afirmă ”sprijinul pentru integritatea teritorială și suveranitatea Ucrainei, Georgiei și a Republicii Moldova în cadrul granițelor acestora recunoscute pe plan internațional. În conformitate cu angajamentele sale internaționale, facem apel la Rusia să își retragă forțele staționate în cele trei țări fără consimțământul acestora”.

Reamintim că Rusia a amplasat în Republica Moldova, pe teritoriul nerecunoscutei regiuni separatiste Transnistria, trupe și armamente de peste 25 de ani. În Transnistria staționează Grupul Operativ de Trupe Ruse (GOTR) – creat la 1 iulie 1995 în baza fostei Armate a 14-a a URSS.

În urmă cu trei săptămâni și ONU a adoptat o poziție similară, adoptând o rezoluție în care cere Rusiei retragerea trupelor din Moldova.

Citește aici declarația integrală a Summitului NATO

Foto: Trupe ruse de ocupație în Transnistria (Sursa: Europa Liberă)